‘n Babelse verwarring | Die Joernaal van Kaalvoet
« Kleintyd kattekwaad
Bells op ys en Eersterivier-daisies »
Julie 26, 2009 deur Kaalvoet
Begin van laasjaar het daar ‘n hollandse meisie hier in my kothuis op die bank gebly voor sy terug is Holland toe is. Ek het toe mooi Hollands leer praat, en sy het dit verstaan en alles. Ek was baie trots op die feit dat ek ‘n vierde taal baasgeraak het.
So is ek in Maartmaand laas Belgie toe, met die enkele doel voor oe (behalwe nou om al 399 beskikbare biere te proe) om my nuwe taal vir ‘n spin te vat as ek kans kry. Soos die geluk dit wil he kry ek ‘n span regte Hollanders in die Katedraak in Brugge en sien my kans toe waar. Al wat daai donnerse Hollanders toe verstaan het is dat ek ook van bier hou, en ek dink ek kon dit selfs in Engels gese het. Die ding is, wat ek nooit besef het nie, Suzanne het half Afrikaans begin praat. En ek dus net half Hollands.
Met die lessie onder die blad besluit ek toe om geen Italiaans te leer voor ek laasweek italie toe is nie, net vir iemand my weer onwetend vir ‘n gat vat. Ek het wel geleer hoe om vir bier te vra by ‘n kroeg. Dis darem seker nie nodig om dors te ly net oor jy nie kan praat nie. So, tussen prego birra en grazi deur kom my italiaans toe lekker aan. Ek kon later selfs vra vir sterker shooters (maxi forte grappe, prego. grazi.)
Teen Vrydagaand in Verona reken ek toe dat ek genoeg Italiaans onder die blad het om ‘n Italianer op te chat (en hulle is so mooi). Ek het mooi begin met il mio nome è Kaalvoet (my naam is Kaalvoet) en dan posso lo compro un vetro di vino? (kan ek vir jou ‘n dop koop?) En toe raak die kind met die glas wyn in die hand, mooi soos wat sy is aan die praat, en ek verstaan boggerol. Dan antwoord ek haar pragtig in my beste italiaans en dan spreek sy my weer toe.
Ek dink die laaste sin wat ek van haar kon uitmaak, voor sy haar skouers opgetrek en geloop het, was non comprendo – wat beteken ek het mooi kuite.
Dis dus beter om ‘n taal aan te leer in die vreemde. Anders leer die mense jou net verkeerd.
op Julie 28, 2009 at 9:09 vm | Antwoord Sigeuner
Jy kry my elke keer! Ek raak net nie gewoond aan jou humor nie. Elke storie bly `n verrasing en die lag-trane kan ek nou maar eenmaal net nie keer nie!
Kaalvoet…maar ek dink die mooi enetjie het jou net nie vertaan nie. Niks met kuite te doen nie, sorry.
op Julie 30, 2009 at 9:09 vm | Antwoord Sigeuner
Kaalvoet – Gelukkige verjaarsdag. Mag al jou mooi wense waar word hierdie jaar.